”Nyt pelastettiin jonkun joulu.” Helsingin poliisi aloitti tutkinnan.

Helsingin Kontulassa jo kaksikymmentä vuotta asunut Anneli, 50, hieraisi torstaina aamupäivällä sananmukaisesti silmiään. Hän oli huomaamattaan astunut ulos arjesta keskelle juoneltaan toistaiseksi tuntematonta jännitysnäytelmää.

Neljä piilotettua kivääriä, musta urheilukassi ja runsaasti ammuksia.

Kuka? Miksi?

”Nyt pelastettiin jonkun joulu”, kiittivät poliisit Annelia.

Kello oli 11. Ehkä vähän yli. Sen piti olla tavallinen ”rollaattorinhakukeikka” eli hissillä alas kerrostalon pyöräkellariin, rollaattori mukaan matkaan ja muitta mutkitta menoksi.

Kontulankaarella sijaitsevan kerrostalon pyöräkellari on suurimmaksi osaksi maan alla.

Anneli huomasi heti tilanteen epätyypilliseksi. Tuttu rollaattori pilkisti epämääräisestä kasasta, joka oli muodostunut rollaattorista, kahdesta polkupyörästä ja rikkinäisistä lastenrattaista.

– Ne oli kasattu nurkkaan, Anneli kertoo.

– Otin kärryt pois ja rollaattorin ja siellä oli hirveän painava musta kassi, urheilukassi.

Kassissa oli neljä vihreää laatikkoa. Anneli avasi yhden laatikoista. Se oli täynnä ammuksia, luoteja.

– Sellaisia pitkiä ja teräviä, puoleen väliin metallia ja suippoontuivat, pikkurillin tai keskisormen kokoisia, Anneli kuvailee.

Seuraavaksi Anneli huomasi peiton.

– Katsoin sisään ja siellä alla oli neljä kivääriä. Ainakin yhdessä oli kiikari, Anneli kertoo.

Anneli ei uskalla arvioida kiväärien tarkempaa laatua, mutta siitä hän on varma, että ne eivät olleet ilmakiväärejä.

– Sellainen minullakin oli joskus mökillä, nämä olivat hienompia.

Enempää Anneli ei uskaltanut kätköä kaivella, vaan soitti poliisit paikalle.

– He tulivat ennen kello kahtatoista, ja myös tekniset tyypit. Laittoivat kypärää päähän ja suojaliiviä ja lähtivät kellariin.

Anneli jäi pitämään ovea auki.

– Aluksi näytti siltä, että sinne pääsee vain hissillä, mutta sitten keksimme sivuoven.

Anneli vapautui pian tehtävästä. Hän sai ottaa rollaattorinsa. Poliisi ei tarvinnut sitä tutkittavaksi.

– Näytin heille, mistä kohtaa olin pidellyt sitä ammuslaatikkoa, Anneli kertoo.

Hän arvelee, että tiedolla oli arvoa sormenjälkitutkimuksen kannalta.

– Rivakasti tulivat, Anneli kehuu poliiseja.

– Kiittivät kovasti ja sanoivat, että nyt pelastettiin jonkun joulu.

Anneli ei osaa sanoa, mistä aseet ja ammukset olivat tulleet kotitalon pyöräkellariin, vaikka hänellä onkin tiettyjä ajatuksia tietyistä naapureista.

Tämä osa tutkintaa kuuluu luontevasti poliisille.

– Kyllä, aseita on löydetty ja ne ovat tutkinnan alla, vahvistaa Helsingin poliisin yleisjohtaja, ylikomisario Jorma Makkonen.

Poliisi ei vielä torstaina osannut sanoa, mihin Kontulankaaren aselöytö liittyy, mutta Makkosen mukaan varmaa on, ettei aseiden säilytystapa ollut asianmukainen ”lukittu kaappi”.

Anneli arvioi aseiden olleen piilossa. Tuiki tavallisia ja maineeltaan nuhteettomia lastenrattaita, polkupyöriä ja rollaattoria oli käytetty asekätkön naamioimisen apuvälineinä.